Llíria promou la igualtat de gènere en la vida pública
06 de març de 2017

El Consistori de Llíria ha presentat este vesprada el Pla Municipal d'Igualtat d'oportunitats entre dones i hòmens, coordinat per la regidoria de Benestar Social i que ha comptat amb la participació de distintes àrees municipals. Este document té per objectiu donar visibilitat a la dona a través d'accions transversals que contribuïsquen a acabar amb la desigualtat i la violència de gènere al municipi.

"Desde l'Ajuntament, ens hem compromés a desenvoluparr este pla ja que tenim el convenciment que l'administració pública necessita i ha de ser la impulsora d'este projecte que integra la perspectiva de gènere en les polítiques públiques", ha explicat l'alcalde de Llíria, Manolo Civera.

A més, "esta iniciativa té un enfocament transversal que afecta diversos àmbits públics i volem involucrar també en esta tasca a la societat en el seu conjunt, buscant la participació activa dels distints col•lectius locals", hi ha assenyalat el primer edil.

En l'acte de presentació, han intervingut l'alcalde Manolo Civera, la coordinadora municipal de Servicis Socials Fina Navarro, el director del Pla Edgar Granell, i la secretària de Dona i Cooperació de FeSP-UGT Mª Remedios Espí.

El pla oferix un diagnòstic de la situació de la ciutadania de Llíria i les mesures i accions que es van a impulsar des del consistori edetà durant els pròxims quatre anys per a aconseguir una igualtat real entre hòmens i dones.

Programació del Pla

El projecte preveu una programació anual, que es plantejarà trimestralment, amb activitats dissenyades per a visibilitzar al col•lectiu de dones no sols el 8 de març sinó que en qualsevol dia de l'any, i que s'aplicaran de manera transversal en totes les esferes de la vida pública: política, social, laboral, civil, econòmica, cultural i artística.

Alguns dels àmbits d'actuació seran l'educatiu, amb l'organització de tallers i activitats en les aules a través de programes d'igualtat; el teixit empresarial i associatiu, perquè des de l'Ajuntament de Llíria es pretén fomentar la implantació de plans d'igualtat en associacions, empreses i entitats del municipi; l'institucional, amb el desenvolupament de cursos de formació sobre l'ús del llenguatge i la imatge no sexista; l'esportiu, amb la promoció de polítiques d'igualtat en les entitats i empreses que gestionen activitats esportives; i el cultural, entre altres, per a divulgar la importància de la figura de les dones en la història del municipi i la seua presència en els esdeveniments artístics.

La presentació del I Pla de Municipal per la Igualtat de Gènere s'emmarca dins dels actes que se celebraran este setmana per a commemorar el 8 de març, Dia Internacional de la Dona.